|  |
| --- |
| PRESSEMELDING |

# 7. mars 2020

Vinstra vidaregåande skule stenges

**Vinstra videaregåande skule blir stengt fra og med mandag 9. mars og 2 uker framover.**

Kriseledelsen i Innlandet fylkeskommune tok denne beslutningen lørdag, i samråd med kommuneoverlege Anders Brabrand i Nord-Fron kommune

Årsaken er at et betydelig antall elever og en del av lærerstaben er satt i karantene fordi de kan ha hatt kontakt med personer som er smittet av koronaviruset.

Beslutningen om å stenge skolen er et «føre-var»-tiltak og gjøres for å unngå spredning.

**Skolen varsler**

Skoleledelsen ved Vinstra vidaregåande skule opplyser at elevene får beskjed om stengingen direkte fra skolen.

- Vi har stor forståelse for at skolen stenges. Det viktigste er at smitten ikke sprer seg. Her må vi alle bidra til at færrest mulig blir smitta, sier rektor Leif Solheim.

Det betyr at ingen elever skal møte på skolen mandag. Dette vil bli informert om gjennom skolens SMS-varsling. Lærere som ikke er satt i karantene, møter som vanlig.

Det vil nå bli arbeidet med å få opp et alternativt undervisningsopplegg.

- Skolen vil nå legge en plan for hva vi kan gi av undervisning. Vi skal gjøre det vi kan for å få på plass en ordning så fort som mulig, forteller Solheim.

**Kontakttelefon**

Kriseledelsen i Nord-Fron kommune understreker at øvrige skoler og barnehager går som vanlig inntil videre.

Nord-Fron kommune sin kontakttelefon om koronaviruset er fremdeles åpen, og vil være åpen gjennom helgen, fra kl. 10:00 – 22:00.

Kommunen henviser alle som har spørsmål om smittesituasjonen i Nord-Fron om å ta kontakt på 480 75 383.

Dersom du har mistanke om smitte skal du ringe legevakta/fastlege på 116 117.

**Hindre videre spredning**

Kommunens oppfordring til alle innbyggere for å hindre videre smitte er fremdeles:

* vask hendene 5 ekstra ganger daglig
* nys i lommetørkle, og kast deretter i søpla
* unngå å berøre ansiktet
* unngå håndhilsning
* unngå berøring
* hold deg hjemme fra jobb dersom du er syk

Alle oppfordres til å holde seg oppdatert på informasjon fra Folkehelseinstituttet.

**For mer informasjon:**

Leif Solheim, rektor ved Vinstra vidaregåande skule 419 24 538

Tore Gregersen, kompetanse- og tannhelsesjef i Innlandet fylkeskommune 958 46 956

Endre Hjelseth, beredskapssjef i Innlandet fylkeskommune 902 39 104

Anders Brabrand, kommuneoverlege i Nord-Fron 990 45 124